Rassie het sy huiswerk behoorlik gedoenRassie Erasmus. Foto: (Kyodo News via AP) Haarfyn beplanning is al jare lank een van Rassie Erasmus se grootste bates. Jare gelede, toe hy nog vir die Vrystaat gespeel en afgerig het, was hy gereeld in die nuus oor sy unieke en onkonvensionele metodes. Dink maar aan die wys van kleurkaarte en later diskoligte op die dak van die Vrystaatse stadion se hoofpaviljoen, waarmee hy met die spelers gekommunikeer en boodskappe oorgedra het. Dink maar aan hoe hy met sy teenstanders se koppe gesmokkel het, dat van hulle geweier het om met rustyd kleedkamer toe te gaan, ingeval daar meeluisterapparate was. In 2005 het hy vyf stutte in die Curriebekereindstryd teen die Blou Bulle gekies: Os du Randt, CJ van der Linde, Ollie le Roux, Jannie du Plessis en Wian du Preez, wat almal die een of ander tyd vir die Springbokke gespeel het. Hy het hulle in die eindstryd vervang en later weer opgestuur. Daar is agterna daaroor gekla, daar is gesê dat dit teen die reëls was en indruis met die gees van die spel. Wat wel saak gemaak het, is dat dit die Blou Bulle heeltemal onkant betrap het. Die Vrystaat het met 29-25 gewen en kon die eerste keer sedert 1976 weer die Curriebeker omhoog hou. Rassie Erasmus. Foto: (AP Photo/Themba Hadebe) Erasmus is ŉ groot denker en ontleder van die spel. Hy en sy ondersteuningspan ontleed elke span, elke speler en elke denkbare aspek van die spel om ŉ moontlike voorsprong te kry. Hy het die klaarblyklike meesterplan om die All Blacks te ontspoor. Dit behels onder meer om hulle met opskietverdediging op die agtervoet onder druk te plaas, hulle agter die voordeellyn te wurg, om hulle in foute te dwing. In verlede Vrydag se opwarmwedstryd teen Japan het die Japanners 64% besit gehad, maar hulle kon net sewe punte aanteken. Hulle het in die hitte en humiditeit baie meer foute begaan en dis presies wat Erasmus-hulle wou hê. Dit was ŉ nuwe manier om besit te bekom en die bal dan weer terug in hul gebied te kry. Die Bokke het ook ŉ klaarblyklik vroeë voorsprong bo al die ander spanne, want hulle is reeds sowat twee weke in Japan om vlugflouheid af te skud, ten einde heeltemal by die hitte, humiditeit en vreemde kultuur aan te pas. Die Iere het eers Woensdag na Japan vertrek, Wallis ŉ dag vroeër, die All Blacks Sondag en die Wallabies Maandag. Gaan dit genoeg tyd wees om behoorlik voor te berei? Net die tyd sal leer of Erasmus se beplanning genoeg sal wees om die Webb Ellis-trofee omhoog te hou.